ธพส.ประมูลบริหารโรงแรม
ธพส.ยื่นขอคลังทำพีพีพี เปิดให้เอกชนประมูลเช่าบริหารโรงแรมเซ็นทาราในศูนย์ราชการ นาน 20 ปี คาดราคาตั้งต้นที่ 1,100 ล้าน
27 พ.ค. 2560

ธพส.ยื่นขอคลังทำพีพีพี เปิดให้เอกชนประมูลเช่าบริหารโรงแรมเซ็นทาราในศูนย์ราชการ นาน 20 ปี คาดราคาตั้งต้นที่ 1,100 ล้าน
นายสุเมธ ดำรงชัยธรรม กรรมการผู้จัดการ บริษัท ธนารักษ์พัฒนาสินทรัพย์ (ธพส.) เปิดเผยว่า ธพส.ได้เสนอคณะกรรมการนโยบายการให้เอกชนร่วมลงทุนในกิจการของรัฐ (พีพีพี) ให้เปิดประมูลให้สิทธิการเช่าพื้นที่โรงแรมเซ็นทาราศูนย์ราชการ และคอนเวนชั่นเซ็นเตอร์ ให้เอกชนไปบริหารจัดการได้ระยะยาว 20 ปี กำหนดกรอบวงเงินในการประมูล มีราคาตั้งต้นที่ 1,100 ล้านบาท
ทั้งนี้ หากคณะกรรมการ พีพีพี และกระทรวงการคลัง เห็นชอบ คาดว่าจะเร่งเปิดประมูลให้นักลงทุนที่สนใจ และคัดเลือกหาผู้ชนะการประมูลได้ทันกับสัญญาที่ทำไว้กับบริษัทโรงแรมเซ็นทารา ที่ได้สิทธิเป็นผู้เข้าบริหารศูนย์ประชุมและโรงแรมศูนย์ราชการ มีระยะเวลา 3 ปี และจะครบสัญญาวันที่ 25 พ.ย. 2560 นี้
เบื้องต้นคาดว่า เมื่อมีการเปิดประมูลจะมีกลุ่มธุรกิจโรงแรมที่มีความเชี่ยวชาญ ทั้งกลุ่มเดิม และกลุ่มใหม่ รวมถึงกลุ่มที่ประกอบธุรกิจโรงแรมในพื้นที่ใกล้เคียง เข้ามาร่วมประมูลในการบริหารโครงการนี้ เนื่องจากปัจจุบันในส่วนผลประกอบการโรงแรม ปรากฏว่า มีผู้เข้าพักตลอดปีไม่น้อยกว่า 80% และในส่วนของศูนย์ประชุม มีการเช่าใช้พื้นที่จัดงานสัมมนาต่างๆ ไม่น้อยกว่า 30-40% ซึ่งยังมีช่องทางให้ผู้ประกอบการสามารถหารายได้เพิ่มอีก
ขณะที่สาเหตุที่ต้องเปิดให้มีการเช่าระยะยาว เนื่องจากการทำสัญญาเช่าเพียง 3 ปี สำหรับธุรกิจโรงแรมและศูนย์ประชุม ทำให้ผู้ประกอบการไม่สามารถวางแผนธุรกิจ การทำการตลาดได้ต่อเนื่องโดยการเสนอให้เช่าระยะยาว และจ่ายค่าเช่าเพียงครั้งเดียวกว่า 1,000 ล้านบาท กระทรวงการคลังเห็นว่า ควรทำเรื่องเสนอเข้าที่ประชุมคณะกรรมการ พีพีพี ซึ่งกำลังพิจารณาในรายละเอียดของการทำธุกิจดังกล่าวอยู่ คาดว่าน่าจะได้ข้อสรุปภายในต้นเดือน มิ.ย. 2560 นี้
อย่างไรก็ดี ก่อนหน้านี้ ธพส.กำหนดผลตอบแทนขั้นต่ำที่ทำไว้กับเอกชนรายปัจจุบัน ซึ่งจะได้รับจากการบริหารโรงแรมสูง 10 ชั้น จำนวน 204 ห้อง ห้องประชุม จำนวน 38 ห้อง รวมพื้นที่ใช้สอยทั้งหมด 1.74 หมื่นตารางเมตร ในปีแรกไว้ไม่ต่ำกว่า 220 ล้านบาท ปีที่ 2 และปีที่ 3 ปรับเพิ่มขึ้นไม่ต่ำกว่า 10% และต้องใช้ต้นทุนการบริหารจัดการไม่เกิน 70% กำหนดระยะเวลาว่าจ้าง 3 ปี รวมรายได้ขั้นต่ำที่ ธพส.จะได้รับตลอด 3 ปี ประมาณ 600-700 ล้านบาท เน้นลูกค้ากลุ่มข้าราชการ 60% ส่วนที่เหลืออีก 40% เป็นลูกค้าเอกชนทั่วไป